Riddarholmen

A Riddarholm-csatornán át 1871-ben felavatott, öntöttvas híd vezet a Riddarholmenre. A sötétvörös téglából épült komor ház a hídfő jobb oldalán a régi levéltár. A kövezett tér közepén Birger Jarl, Stockholm alapítójának szobra áll. Az ő idejében kecskék legeltek az akkor még Kidaskär-nek nevezett lakatlan szigeten. Az 1600-as években - Stockholmban először - a Birger Jarl tér helyén levő temető körüli utcákat üvegburás lámpákkal világították meg. Hétvégeken a tér üres, munkaidő után néhány családon kívül senki sem tartózkodik a "hivatalok szigetén". Nincs forgalom, nincsenek boltok, csak két vendéglő: a Ridarkällaren (a régi Országháza földszintjén), és az étteremmé alakított Mälardrottningen hajó.

Az első telepesek a franciskánus barátok, a szürkebarátok voltak, akik 1270 körül a Magnus Ladulås királytól kapott pénzen kolostort és templomot építettek. Akkor nevezték el Szürkebarát-szigetnek. A reformáció után a barátokat elüldözték. Száz évre rá, a nagyhatalom éveiben fellendültek a telekárak: II. Gusztáv Adolf és leánya, Krisztina bőkezűen osztogatta a csatákban kiemelkedő Wrangel, Sparre és Banér lovagoknak a korona birtokát. Azóta nevezik Riddarholmennek, azaz Lovagszigetnek.

A szürke-fehér Wrangel palota helyén álló Sparre család palotáját Krisztina királynő 1648-ban megvásárolta, és Pomeránia kormányzójának, Carl Gustaf Wrangel grófnak adományozta. Lebontották, és az idősebb Nicodemus Tessin rajzolta tornyos palotába 1660 nyarán be is lehetett költözni. Amikor 1697-ben leégett a Tre Kronor palota, a királyi család "átmenetileg" a Wrangel kastélyba költözött. (Velük együtt a fontosabb hivatalok is. Azóta a hivatalok szigete a Riddarholmen.) Ekkor keresztelték át Királyháznak. Itt élt XII. Károly nagyorrú, csúnya nővére, Ulrika Eleonóra a férjével, a jóképű Hesseni Frigyes királlyal együtt, akit szeretője, Hedvig Taube karjaiban ért a halál. A következő bérlő Adolf Frigyes király és felesége Lovisa Ulrika volt. 1746-ban itt született III. Gusztáv, 1792-ben a déli torony pincebörtönében várta kivégzését ennek gyilkosa, Anckarström kapitány.

A Wrangel palota melletti kis lejtő vezet a Mälaren partjára. A hullámmintás "Evert Taube terasz" valamikor forgalmas kikötő volt. A Wrangel palota tövében állt August Strindberg azóta lebontott szülőháza. A szép kilátás ellenére - Västerbron, Stadshuset, Mariaberget - jobbára néptelen, csak nyáron köt ki egy-egy, a Mälarent járó hajó.

A Riddarholmen észak-nyugati csúcsán álló, Birger Jarlról elnevezett fehér, kerek torony, egyesek szerint Stockholm legrégebbi épülete. August Strindberg idejében a szomszédos, zálogház raktára volt, jól értesültek szerint a pincéjében őrizték azt a korhadt fatörzset, melyet ezüsttel, arannyal megtömve az észtek által feldúl Sigtuna lakosai vetettek a vízbe, hogy új fővárost keressenek maguknak. A sziget déli partján sárga épület az első kétkamarás Országgyűlés (Riksdag) épülete volt (1866-tól).

A Schering Rosenhane-ház névadója Svédország párizsi nagykövete volt. Mazarin ellenségeivel barátkozott, ezért el kellett hagynia Franciaországot. 1654 június 6-ikán, Uppsalában Schering Rosenhane olvasta fel Krisztina királynő lemondását. Halála után a szabadkőművesek székhelye, ma a bíróság, a Svea Hovrätt egyik épülete.

A Schering Rosenhane palota melletti sikátorban, kis vasajtó mögött a Stockholmi őskőzetbe (gnájszba) erősített ezüst skála, a birodalom normálszintje, vagy "nullpontja". 1886 és 1905 között Svédország 2300 helyét jelölték meg ezen a módon. A hegyek magasságát 1970-ig a Riddarholmenen levő ezüst mércéhez viszonyítva adták meg. 1900-ban a normálpont helyzete 11,8 méterrel volt az átlagos tengerszint fölött. A nullpont azóta Amsterdamba "költözött".

A magasságok mérésének alapja a nyugalomban lévő tenger középvízszintje, azaz a dagály és az apály középértéke. A tenger középszintjéhez viszonyított abszolút magassággal az adott felszín tengerszint feletti/alatti magasságát/mélységét fejezzük ki. Magyarországon 1952-ig, az Adriai tenger 1875-ben Triesztnél kijelölt középtengerszintjére alapozott magassági referencia rendszer volt használatban. Az 1952-től bevezetett Balti magasság alapszint-felületét a kronstadti híd lábában elhelyezett vízmérce nulla vonása jelöli ki. Magyarországon a Velencei-hegységben Nadap községnél található a szintezési ősjegy egy gránit bánya udvarán. Ennek magasságát műszeres pontossággal bemérték, hitelesítették a tenger szintjéhez viszonyítva (tszf. 173,83850 m). Olyan területet kerestek, ahol a felszín viszonylag nyugalomban van, s a kőzet nehezebben pusztuló, a külső erőkkel (hőingás, csapadék, szél, folyóvizek, stb.) szemben nagyobb ellenállóképességű. A bemérés óta a földkéreg mozgása következtében az ősjegy már vízszintesen és függőlegesen is elmozdult. A magasságok pontosításánál ma már a műholdas mérések is segítenek.

A Riddarholmskyrkan - Lovagsziget-templom - egyike Stockholm legrégebbi épületeinek. A csipkés öntöttvas tornyot III. János emeltette. Többször kicserélték, legutóbb 1835-ben (neogótikus, E.G. Göthe műve). Negyven évvel ezelőtt helikopterrel leemelték és felújították. A templom közel négyszáz éve királyi temetkezőhely, Stockholm Westminsteri Apátsága. Tizenhét uralkodó - II. Gusztáv Adolf óta, Krisztina kivételével, minden svéd király örök nyughelye. (VI. Gusztáv óta a királyokat és családtagjaikat Karlsborgon, a Brunnsviken-tóba nyúló félszigeten temetik.)

Lovagok sírkövein lépkedve lehet eljutni a koronás királyalakokkal díszített koporsókhoz. A padlóborításból kilátszik a sziget, a Kidaskär sziklája. Dinamit híján úgy építhették, hogy ami kilátszott az kilátszott, a lejtős részekből meg pince lett. Magnus Ladulås és Karl Knutsson Bonde királyok sírjára 1570-ben III. János építtetett szarkofágot. Körben a falakon fekete alapon, aranyos címerek. A templom két oldalán mellékoltárok, a kirakatkriptákban a svéd királyok díszes koporsói. A jobb oldalon az 1632-ben elhunyt II. Gusztáv Adolf, és családja, mellette XIV. Károly János, a Bernadotte, felesége Desirée, fiúk, I. Oszkár, és unokájuk II. Oszkár nyugszik. A bejárathoz közeli beugrókban Gustaf Gustafsson gróf - II. Gusztáv Adolf törvénytelen fia - és Johan Banér hadvezér. A szemközti oldalon Lennart Torstensson, Hans Wachtmeister, Gustaf Adolf és Carl Mauritz Lewenhaupt tábornokok, az oltár helyéhez legközelebb pedig XII. Károly és rokonsága alussza örök álmát.

Valahányszor egy szerafim-lovag elhagyja az árnyékvilágot, megkondul a templom harangja, és újabb fekete tábla kerül a falra. (Csak Ceausescunak nem szólalt meg a Riddarkyrkan harangja. A "Kárpátok tölgye" nevet viselő Szerafim-lovag temetéséről nem érkezett hivatalos értesítés...)