Blasieholmen

Blasieholmen - a Balázs-sziget - nevét Blasius Dundie skót bevándoroltról kapta, akinek a XVI. században fürdőháza volt a szigeten. II. Gusztáv Adolf uralkodása idején a mai Grand Hotel előtti partrészen működő hajógyárban építették a Wasa hadihajót.

A Kungsträdgården felöli tornyos ház - az Arsenalgatan 11. szám alatt - a Fersen-palota teraszkertjében ásta el - állítólag - Axel von Fersen gróf Marie Antoinette ékszereit. Ma a Wallenberg család tulajdona. A friss Nobel-díjasok éjjeli menedékhelye, az 1874-ben elkészült Grand Hotel a Keleti-tenger partján áll. A szálloda teraszáról énekelt a mólón tolongóknak szórványos látogatása idején Kristina Nilsson, a világhírű szoprán, mindaddig, míg az 1885 szeptember 23-án ingyen koncertje tucatnyi áldozatot nem követelt. A szálló előtti szűk térségben összegyűlt hallgatóság soraiban pánik tört ki, többen a vízbe estek, másokat agyontapostak.

A szálloda belső, fedett udvarán van a szökőkutakkal és oszlopokkal díszített, teraszokkal körülvett Vintergården - a Téli kert. Az illusztris vendégek közül elég megemlíteni Sarah Bernard-t, és a sárga puncsért rajongó Lehár Ferencet. A szálloda ebédlője, a Franska matsalen - Francia étterem - konyhája elismerten a legjobb Svédországban. A szállodához tartozik a szomszédos, velencei benyomást keltő Bolinderska ház, melyet a tetején díszelgő Királyi Autó Klub emblémája miatt a KAK-ház néven is ismernek. A napfénytől zöld napernyővel védett teraszos ház Helgo Zetterwall tervei alapján épült 1877-ben. Első tulajdonosa Lars Olsson Smith, a pálinkakirály volt.

L. O. Smith a pálinkagyártásba bevezetett újításával előállított, jó minőségű pálinka forgalmazásával szerezte a vagyonát. A burgonyából és cukormelaszból készített pálinkából frakcionált desztillációval eltávolította az egészségre felette ártalmas kozmaolajat, az amilalkoholt. A kétszeresen tisztított pálinkát az ötszörös, majd 1879-ben a tízszeresen tisztított Absolut renat brännvin követte. A bádogkannákkal felszerelt, vidám úri vásárlókat L.O. Smith két hajója, a Fix és a Färdig ingyen szállította a városhatáron kívül eső Reimersholmenen levő boltjába. Az az ember, akinek soha nem csúszott le egy korty pálinka a torkán, megtörte az állam monopóliumát. Az egykori szegénygyerekből Svédország leggazdagabb embere, országgyűlési képviselő lett.

A Grand Hotel mögötti, hosszúkás Blasieholmen-tér két végén egy-egy, rövidre fonott sörényű, fekete ló bronzszobra áll. Sivert Lindblom 1989-ben kiállított szobrai a velencei Szent Márk katedrális teraszán ágaskodó lovak másolatai. (Az arannyal borított eredeti lovakat Konstantinápolyból, a Napisten harci szekere elől kötötték el annak idején. A Napóleon rendeletére 1797-ben Párizsba szállított lovakat 1815-ben visszaadták. A savas eső által kikezdett lovakat a katedrálisban őrzik.)

A tér nyugati felén, a 7 számú ház az Arsenalgatan felöli sarkon a zárt körű Sällskapet - a Társaság - székhelye. Az 1800-ban megalakult Társaság, az igaz svéd gentlemanek találkahelye. A tér keleti végéhez közeli piszkos-sárga épület a szabadkőművesek székháza, egykor a Bååt család palotája volt. Itt osztják ki minden év január 28-án (Károly napján) a legmagasabb szabadkőműves kitüntetést, a zománccal és rubinüveggel bevont keresztet, az 1811-ben alapított "XIII. Károly" rendjelet.

A szürkészöld tetejű Nationalmuseum - Nemzeti Múzeum - a félszigetnek - a Kungsträdgården és a Blasieholmen közti szorost réges-régen feltöltötték - a Skeppsholmen felé eső részén áll. Az épület 1866-ban készült el, a berlini Neuse Musem építésze, Fredrik August Stüler tervei alapján. Üveggel befedett belső udvarának falát Traján oszlopáról másolt domborművek díszítik. Az előcsarnok csupasz falai kifestésére 1896-ban Carl Larsson kapott megrendelést. Hat freskóra és a Gustav Vasa bevonulása Stockholmba nevű, óriási olajfestményre telt.

"Az al fresco - a még nyirkos vakolatra festett - falkép a következő eljárással készül. A falat vastag és szilárd vakolattal burkolják. Ha ez megszáradt, föléje finomszemű, salétromtól egészen mentes homokból és mészből készült igen vékony rétegű vakolatot vetnek, azt jól lesimítják és a nagyobb homokszemeket belőle gondosan eltávolítják. E felső réteg minőségétől függ a fresco kép tartóssága. Ha a felső réteg annyira megszáradt, hogy az ujjal nem lehet benyomni, de még elég nyirkos, akkor lehet rá festeni. A nagyon nyirkos rétegen a festék könnyen szétfolyik. A fresco-képet tehát csak darabonkint lehet festeni és így is gyorsnak kell lenni a munkásnak, nehogy a réteg megszáradjon. Ha megszárad, el kell távolítani és újat készíteni. Önként következik ebből, hogy a művésznek, mielőtt a munkához fog, tudnia kell, hogy mit és miként akar festeni. Azért mondta Michel-Angelo, hogy az olajfestés asszonyoknak és gyermekeknek való; egyedül a fresco-festés méltó a férfihoz. (Pallas Nagylexicon)

A lépcsőház bal oldalán levő három freskón

- Lovisa Ulrika (III. Gusztáv anyja) és a nemesség vezetője, Carl Gustaf Tessin
- III. Gusztáv antik szobrot csodál
- a gusztávi idők trubadurja, Carl Michael Bellman a szobrász Tobias Sergel műhelyében.

A jobboldali freskókon

- XI. Károlyt Ehrenstrahlnak ül modellt
- a két palotaépítő, ifj. Nicodemus Tessin és Carl Hårleman az állványokon
- életkép Taraval festőiskolájából.

A régimódi épületben a királyok és nagyurak magángyűjteményeiből gazdag szobor-, ikon- és képgyűjteményt - Rembrandt, Rubens, Chaerdin és a svéd Sergel, Zorn és Larsson - sikerült összeállítani. Legalább két festményt maga Gustav I. Vasa is megcsodált: Az egyik a Keresztre feszítés Cornelis Engelbrechttől, a másik Martin Luther portréja Lucas Cranacktól.