Kungsträdgården

A város szívében levő Kungsträdgårdenen, a Királyi fáskertben május elején virágba borul a hatvanhét díszcseresznyefa (Prunus Accolade). Pomerán Erik (1396 - 1439) idejében a tér helyén királyi káposztáskert, a XVII-ik századtól pedig sövényekkel szegélyezett, elegáns barokk park volt. XIV. Károly János uralkodása idején (1818-1844) a bokrokat kivágták, és a tér közepén álló "fogadott apáról" XIII. Károlyra átnevezett teret katonai felvonulásokra használták.

A cifra kapujáról híres, vörös Jakab templom tövében kis kávézó, a Söderberg Café. A névadó Hjalmar Söderberg (1869-1941), a Doktor Glas című regény írója. Az 1900-as évek elején játszódó regény fiatal papnéja, Helga Gregorius, gyóntatóját látja a stockholmi agglegényéletét élő doktorban. A hamvas ártatlanságtól megbabonázott Glas doktor altesti fájdalmak címén felmenti a papnét idős férje hálószobai követeléseinek teljesítése alól. A papné vonakodásának igazi oka, egy városszerte ismert, szemrevaló, fiatalemberrel folytatott románc. Glas doktor, mint bolondok egyféle jóindulatú gyámja, a papot előbb fiktív szívbetegség címén eltiltja az életét kockáztató testgyakorlattól, majd amikor ez sem segít - a kávézó mellett elhelyezett Irodalmi Stockholm emléktábla szerint ezen a szent helyen - ciánkálit kever az ásványvizébe.

A pap halála nem kelt gyanút, a temetés hullámai elülnek. Az élet visszatér a kerékvágásába, a papné fiatal hódolója új nővel a karján sétál a korzón. Glas doktor meglesi a papnét, amint a sötétség leple alatt levelet dob a közeli postaládába. A pap eltávolítása nem oldott meg semmit. A papné szíve nem érte dobog, neki soha nem fog szorongó szívvel, éjnek idején levelet postázni. Glas Doktor nem érez sem lelkiismeretfurdalást, sem pedig megkönnyebbülést. Csak végtelen ürességet.

"Mintha körben járnék. Sötétből sötétbe. És hamarosan havazik. Érzik a levegőben. Legyen üdvözölt. Hadd jöjjön. Hadd hulljon."

Hjalmar Söderberg megállapításai örök életűek: "Az emberi tettek mozgatórugója nem a szerelem, hanem a szerelem utáni vágyakozás. Semmi sem sújt le jobban, mint az a tudat, hogy senki sem szeret. Azt akarjuk, hogy szeressenek. Ennek hiányában azt, hogy csodáljanak. Vagy rettegjenek tőlünk. Ha az sem jön össze, akkor azt, hogy utáljanak, gyűlöljenek, megvessenek. Érzést akarunk kelteni az emberekben. A lélek megfagy az ürességtől, és mindenáron kapcsolatot akar teremteni. [...] Egyeseknek hiányzik az adottságuk ahhoz, hogy boldogak legyenek. Nem törekednek a boldogság után, hanem csupán arra, hogy egy életstílust alakítsanak ki."

A Jakab-templom melletti foghíjas házsoron átlátni a Västra Trädgårdsgatan - a Nyugati Kert-utca - 11/A szám alatti Odd Fellows, azaz a Fura legények rendjének székházára. A XVIII. században Londonban alapított önsegélyző szervezet központja Baltimoreben (USA) van. A rend célja tagjainak a szereteten, igazságon és a szépségen alapuló életvitelre ösztönzése, valamint karitatív feladatok végrehajtása. Az első fokot elért testvérek fehér gallérja a tisztaságot és ártatlanságot jelképezi, a rózsaszín szegély a testvéri szeretetre utal. A második fokozat jele az előrehaladásra utaló fejsze. A harmadik fokozatot elért tagok gallérjának a szegélye a szentélybe belépő papok ruházata után skarlátvörös. Ennyit a szabadkőműves testvérek viselt dolgairól.

A Västra Trädgårdsgatan 15 szám alatti palota a Tändstickpalatset - a Gyufaszál-palota - az 1929-es világválság alatt tönkrement iparmágnás, Ivar Kreuger, a "gyufakirály" tulajdona volt. A Diana szökőkút az udvar közepén Carl Milles műve. A szoborcsoport másik két tagja, a lapos vaddisznó és a gímszarvas, az udvar szélén ágaskodik.

A Västra Trådgårdsgatan 6 szám alatt, a Kungsträdgårdenen levő Victoria vendéglő mögött van az exkluzív Új Társaság székháza. Az ebédlő az egykori Rydberg szálloda hű mása. Tagjai - a szigorúan konzervatív társaság tagja csak férfiak lehetnek - a királyi páhollyal szemközti páholyt bérlik az Operában.

A Kungsträdgårdenen két Károly király gyalogos szobra áll. A Strömmenhez közelebb eső végén - a róla elnevezett kis tér közepén túlméretezett csizmákban XII. Károly, a harcos király áll. (Johan Peter Molin, 1868). A stockholmiak szerint azért, hogy mutassa, merre van a Grand Hotel. (Az, hogy a Grand Hotel építéséhez jóval később, 1872-ben kezdtek hozzá, nem sokat von le a rosszmájú megállapítás értékéből.) XII. Károly szobra helyén állt valamikor Stockholm legnagyobb és egyben legszebb épülete, a Makalös, azaz a Páratlan. XI. Károly redukcióját (1686) követően a korona előbb arzenálnak, majd gabonaraktárnak használta Jakob de la Gardie hadvezér és felesége, Ebba Brahe 1647-ben épült palotáját. 1793-tól 1825-ig, amikor tűzvész pusztította el, a Királyi Színháznak nyújtott fedelet.

A Kungsträdgården közepét XIII. Károly szobra uralja. Erik Gustaf Göthe szürke gránit talapzaton álló szobrát 1821-ben avatták fel a fogadott fiú, XIV. Karl Johan Bernadotte jelenlétében. A nemzeti hősként tisztelt XII. Károly szobrát négy, lánccal összekötött, a neumündei (1701) csatában zsákmányolt mozsárágyú - a felületes szemlélő ósdi cserépnek vagy köcsögnek nézné őket - a csatatéren khrrrm... visszafogottabb XIII. Károly szobrát pedig négy, fekvő bronzoroszlán fogja közre. A cserép szó - kruka - svéd nyelven átvitt értelemben gyávát jelent. A szellemes stockholmiak szóviccet kovácsoltak a két szobor közti különbségből: "Négy gyáva között egy oroszlán - négy oroszlán között egy gyáva!"

Molin kútja a két király közt, félúton van (1875). A Mälarent jelképező tálból kicsorgó víz egyesül a Keleti-tengert jelképező, bronzhattyúkkal körülvett, nyolcszögű medence vizével. A vízzel telt, kerek tálat tartó törzsön a Tengeristen és családja - Ägir és Ran kilenc lánya - a tó urát - a hárfán játszó vízitündért, Näckent hallgatja.

A tér keleti oldalán húzódó szilfákkal szegélyezett sétányért 1971 májusában szabályos forradalom tört ki. A hatalom, ha nehezen is de engedett: a tervezett metrómegállót ötven méterrel arrébb építették, a fákon éjszakázók újra paplanos ágyban térhettek pihenőre. Az áldozatul esett fa törzse pedig, a Makalös palota maradványaival együtt a közeli metrómegállót díszíti. A szilfák lombja elrejti a keleti oldal házainak díszes homlokzatát. A 8. szám alatti SE-bank dombormű-csoportja (Carl Milles) a kereskedelmet és a pénzforgalmat illusztrálja. A szomszédos, 6. szám alatti Jernkontoret falát a vasgyártás terén tevékenykedő tudósok domborműves medalionjai díszítik, a tető alatti fríz beton figurái vasgyártást szemléltetik.

A Kungsträdgården sétányain a "Vendéglők napjától" a síugró versenyig hetente váltakoznak a rendezvények. Július végén rendezik meg a "Stockholm Boule Fesztivált". Tavaly a francia világbajnokok és a marokkóiak kerültek a vasgolyódobáló döntőbe. Több száz sorstársammal együtt a fából ácsolt lelátón szorongtam. A marokkói előrehajolva összpontosított. A francia háttal állt nekünk, kezében dióknak tűntek a háromnegyedkilós vasgolyók.

- Figyeled Csaba?! - törte meg a csendet egy otthoni hang. - Hogy feni a francia golyóit!