A Nagy-tér

Az Óváros szíve a Nagy-tér, a Stortorget. A tér közepén álló kút, a "pumpen" - a Tőzsde építészének, Erik Palmstedtnek a műve (1778). A kút vize a XIX. század közepén a apadni kezdett, ezért 1856-ban átköltöztették a mai Brunkeberg térre, ahol közel száz évig oltotta a stockholmiak szomját. Stockholm 700 éves születésnapján rendezett ünnepségek keretében helyezték vissza eredeti helyére (1953). A középkorban kaloda, büntetőoszlop és az igazságszolgálás szimbóluma, a Kopparmatte állt a helyén. A rézből készült, vesszőt tartó kis figura ma a Kungsholmenen levő Tanácsháza - Rådhuset - előcsarnokát díszíti.
1520. november 8-ról 9-re virradó éjszakán a Nagy-téren végezték ki II. Keresztély uniós király parancsára a dán kelepcébe esett svéd főurakat. A harangok zúgása közepette hullottak a fejek, azon az éjszakán életét vesztette az egész svéd főúri elit, és néhány, túl közel merészkedő bámészkodó. A 20. szám alatti ház - a Schantz-ház - falán beépített mészkőlapok emlékeztetnek minden egyes áldozatra. (A díszes kapu Johan Wendelstam műve az 1650-es évekből.)

A népszerű kivégzőhelytől északra, a Börshuset - a Tőzsde - épülete helyén állt a Rådstugan - a Tanácsház. Innen irányította a törvény által megszabott arányban fele svéd, fele német kereskedőkből és tehetősebb polgárokból álló tanács a várost. A rokokó stílusban épült Tőzsdét 1776-ban maga III. Gusztáv avatta fel. (Elköltözéséig a Tőzsde falában utcára nyíló képernyő mutatta a részvénypiac állását.) A Tőzsdével szemközti ház sarkából ágyúgolyó áll ki. A monda szerint a lövést több mint ötszáz évvel ezelőtt, a Tre Kronort ostromló dánok adták le a ház ablakában könyökölő Sten Sturére.

A Börshuset emeletén van az 1786-ban megalapított Svéd Akadémia díszterme. A Svéd Akadémia feladata a svéd nyelv tisztaságának megőrzése, és az irodalmi Nobel-díj odaítélése. Évente egyszer, december 20-ikán, a királyi család jelenlétében nyilvános ünnepi gyűlést tartanak. (1594-ben ezen a napon született, az alapító III. Gusztáv eszményképe, II. Gusztáv Adolf ) A 18 frakkba öltözött akadémiai tag előtt gyertya ég és egy-egy pohár víz áll. XVI. Károly Gusztáv meghajtja magát az Akadémia tagjai előtt, ezzel kifejezve a Svéd Akadémia szellemi tőkéje iránti tiszteletét.