Az Óváros

A Gamla Stan - óváros - nevét az 1900-as években kapta. (Hivatalosan csak 1980 óta.) Addig csak "Városnak", vagy "Hidak közti Városnak" nevezték. Az egykori várfalakon kívül fekvő Västerlånggatan - Nyugati hosszú utca - és Österlånggatan - Keleti hosszú utca - között repedezett bordákként húzódnak a sikátorok. A mitológiai nevű - Midas, Phoebus, Venus, Bacchus, Aurora, Cassiopeea, Icarus, Argus, Diana, Europa - telkekre szabdalt, 40 hektárnyi szigetet 3000 lakos lakja.

A kovácsolt keresztvasakkal díszített homlokzatú épületek átlagosan négyszáz évesek. A keresztvas - szabadon fordítva: horgonyzár - a tartófalak között a gerendázaton keresztül húzott acélsodrony hurkos végeit rögzíti. A várost tűzvészek sorozata pusztította, így 1407-ben és 1419-ben teljesen leégett. Néhány ház kapuja fölött a lángokból kikelő, aranyozott Főnix madár, az 1746-ban bevezetett a tűzbiztosítás aranyozott jelvénye díszeleg. A tűzoltók a biztosított ingatlanokat részesítették előnyben.

A Saltsjön - a Sóstenger - felé eső parton, Svédország egykor legjelentősebb kikötője mentén húzódik a Skeppsbron, az egykor fényűző palotákkal szegélyezett tengerparti sétány. A Skeppsbron házai a nagyhatalom éveiben, II. Gusztáv Adolf és Krisztina királynő idejében (1620-1654) épültek. Újgazdag lakóit csúfolkodva "kikötő-nemesség" néven emlegették. III. Gusztáv (1746-92), a "törvényhozó, a győztes, és a béke helyreállítója" szobra a királyi palota déli bejáratához vezető út torkolatával szemben áll. A szobrot Stockholm polgársága emeltette a svenkssundi győzelem hírével hazatérő király emlékének. III. Gusztáv halála után, 1808-ban avatták fel. - "Uraim - fogjatok már meg ti disznók! - emelkedett szólásra Tobias Sergel (1740-1814), az alkotó. - A nap vérbe fúlt, de újra feltámadt, hogy egy másik világban ragyogjon... Mert vigyen el az ördög, ha nem III. Gusztáv volt az örök fény sugara... A hasonmása, amit én alkottam róla... Egy nagy szar... De mi a szívünkben hordjuk képét... Ott fog élni, amíg egy csepp vér folyik ereinkben... Emelem poharam apánk és jótevőnk, III. Gusztáv emlékére!"

A legrégibb a Skeppsbron a 10. szám alatti Sjöfarsthuset (a Cronström család háza). 1838-ban a mai Reisen szálló épületében (Skeppsbron 12.) nyílt meg a London nevezetű, félhivatalos bordély. A megnyitó napján akkora volt a forgalom, hogy másnapra az örömhölgyek munkaképtelenné váltak. (A szomszéd házban lakó Bernhard von Beskow, a Svéd Akadémia állandó titkára Esaias Tegnér püspöknek írt levelében számolt be az ablakából nyíló látványról.)

A "kőpunci-ház", a Zum Franziskaner vendéglőjének épülete, 1910-ben készült el. A domborművekkel gazdagon díszített épület homlokzatán cifra hajóerkélyt tartó, megviselt arckifejezésű, faragott férfifej álla alatt szokatlan stukkó díszeleg. A hiteles történet szerint az épület díszítésével megbízott Andersson homlokzatdíszítő mester - stukatör - barátnőjét elszerette Johansson építőmester. A vérig sértett Andersson bosszúból ex-szeretője legintimebb testrészének homokkő replikájával is gazdagította a homlokzat díszítését.